La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 8 de novembre de 2019, que són les que els corresponen els números 682/2019 a 705/2019 i dona compte al Ple de les actuacions realitzades de conformitat amb la valoració de les admissions que s'ha dut a terme.
Es dona per llegida l'acta de la sessió del dia 31 d'octubre de 2019, corresponent a la sessió quaranta del Ple.
Proposta de resolució d'estimació parcial i pèrdua parcial de l'objecte de la Reclamació 429/2019
El senyor Josep Mir, ponent de la Proposta de resolució d'estimació parcial i pèrdua parcial de l'objecte de la Reclamació 429/2019, formulada contra el Departament de Salut de la Generalitat de Catalunya i relativa a l'accés a informació sobre diferents expedients d'inspecció a farmàcies, exposa la complexa tramitació que ha tingut aquest expedient, atès que hi havia terceres parts afectades i es va sol·licitar l'informe de l'Autoritat Catalana de Protecció de Dades i la fonamentació del sentit estimatori parcial de la Proposta de resolució.
El ponent comenta els elements més destacats de la Proposta de resolució i analitza elements de procediment i de fons.
La senyora Elisabet Samarra formula observacions sobre la posició reforçada de la part reclamant en l'accés a la informació pública i proposa unes esmenes al text de la Proposta que seran introduïdes pel ponent al text definitiu de la resolució.
Proposta de resolució de finalització de la Reclamació 447/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 447/2019 per pèrdua d'objecte, interposada contra l'Ajuntament de les Borges del Camp i que té per objecte l'accés a informació urbanística i sobre un projecte contructiu, relaciona les actuacions dutes a terme i que permeten finalitzar per pèrdua sobrevinguda de l'objecte de la reclamació, atès que la informació ha estat facilitada durant el procediment de reclamació davant la GAIP.
Proposta de resolució de finalització de la Reclamació 603/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 603/2019 per pèrdua d'objecte, formulada contra l'Ajuntament de Balaguer, en el marc de la qual es reclama diversa informació en relació amb la tinença d'animals de companyia, informa sobre els principals tràmits que s'han dut a terme i que han permès que li fos facilitada a la part reclamant la informació, de manera cal finalitzar per pèrdua sobrevinguda de l'objecte de la reclamació.
Proposta de resolució de finalització de la Reclamació 622/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 622/2019 per pèrdua d'objecte, formulada contra la Direcció General de la Policia del Departament d'Interior de la Generalitat de Catalunya, i que té per objecte l'accés a la còpia d'un expedient relatiu a un concurs de mèrits a una plaça de cap de Servei, informa de les actuacions que s'han dut a terme durant la tramitació del procediment davant la GAIP i que li ha estat facilitada a la part reclamant la informació reclamada.
La Proposta de resolució incideix en el fet que la part reclamada demana expressament una còpia autèntica de l'expedient i que aquest estigui indexat, aspectes que no tenen empara en el marc de l'exercici del dret d'accés.
Es proposa una esmena a la Proposta que incideixi en la presumpció de veracitat que ja regeix la informació que és facilitada per una administració en el si d'un procediment administratiu.
Proposta de resolució d'estimació parcial de la reclamació 624/2019
El senyor Josep Mir, ponent de la Proposta de resolució d'estimació parcial de la Reclamació 624/2019, formulada contra l'Institut Català de la Salut i el Servei Català de la Salut i relativa a l'accés a la còpia d'un expedient d'una reclamació de responsabilitat patrimonial contra l'Hospital Comarcal de la Garrotxa, relaciona els principals elements formals i de fons que planteja aquest expedient, atès que l'Institut Català de la Salut assenyala no disposar ni de la sol·licitud d'informació pública ni de l'expedient de responsabilitat patrimonial corresponent, que correspon a un centre sanitari que no li pertany ni gestiona.
Tanmateix, el ponent proposa l'estimació parcial de la reclamació i retrotreure el procediment a fi que l'Institut Català de la Salut, coneixedor de l'organització sanitària de Catalunya i de les obligacions de derivació de les sol·licituds d'informació que preveu la normativa de transparència, derivi la sol·licitud de l'expedient de referència a l'administració responsable d'atendre-la i de resoldre la sol·licitud d'accés a la informació demanada.
L'Elisabet proposa la introducció d'una esmena al text definitiu de la resolució que el ponent incorporarà.
Es considera convenient destacar aquesta resolució al web de la Comissió.
Proposta de resolució de finalització de la Reclamació 633/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 633/2019 per pèrdua d'objecte, interposada contra el Departament de Treball, Afers Socials i Famílies de la Generalitat de Catalunya i que té per objecte l'accés a informació sobre la plantilla de personal de l'Àrea de Promoció de l'Accessibilitat del mateix Departament, relaciona els principals tràmits que s'han dut a terme des de la presentació de la reclamació, i la notificació practicada a la persona reclamant de la informació a la qual volia accedir, elements que fonamenten la finalització per pèrdua sobrevinguda de l'objecte de la reclamació atès que s'ha notificat de forma extemporània la informació pública que es sol·licita.
Proposta de resolució de finalització de la Reclamació 636/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 636/2019 per pèrdua d'objecte, formulada contra la Direcció General de la Policia del Departament d'Interior de la Generalitat de Catalunya, relaciona les principals actuacions que s'han dut a terme en la tramitació d'aquest procediment que finalitza per pèrdua sobrevinguda i que s'ha tramitat de forma paral·lela a la Reclamació 622/2019, atès que també es reclama l'accés a una còpia autèntica i indexada d'un expedient administratiu d'un concurs de mèrits.
S'introduiran també en el text de la Proposta les esmenes que s'han acordat per a la resolució definitiva de la Reclamació 622/2019.
Proposta de resolució d'inadmissió i pèrdua d'objecte de la Reclamació 639/2019
El senyor Josep Mir, ponent de la Proposta de resolució d'inadmissió de la Reclamació 639/2019, interposada contra l'Ajuntament de Calders i que té per objecte l'accés a informació sobre l'annex de personal dels pressupostos municipals, relaciona les principals actuacions que s'han dut a terme en el si del procediment, en el marc del qual se li ha concretat la informació que mancava confirmar respecte la sol·licitud d'informació de la part reclamant.
Es proposa modificar el sentit de la Proposta de resolució atès que la informació ha estat facilitada durant el procediment, sense que la inadmissió s'hagués manifestat amb anterioritat ni s'hagi al·legat per l'Ajuntament, de manera que el ponent introduirà les esmenes corresponents en la resolució definitiva.
Proposta de resolució de desestimació de la Reclamació 650/2019
El senyor Josep Mir, ponent de la Proposta de resolució de desestimació de la Reclamació 650/2019, formulada contra el Departament de Territori i Sostenibilitat de la Generalitat, relativa a l'accés al cost d'un servei de Rodalies, i de la Proposta també de desestimació de la Reclamació 651/2019 interposada per la mateixa entitat reclamant, sobre els usuaris del mateix servei de Rodalies, exposa que correspon desestimar ambdues reclamacions atès que la informació de la que disposava l'administració va ser facilitada durant el procediment de sol·licitud i no es fonamenta la motivació de les reclamacions.
Proposta de resolució de desestimació de la Reclamació 651/2019
És objecte d'anàlisi en el punt desè de l'ordre del dia.
Proposta de resolució de finalització de la Reclamació 657/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 657/2019 per pèrdua d'objecte, interposada contra l'Ajuntament de l'Aldea, en el marc de la qual es reclama informació en relació amb un conveni de col·laboració per a la construcció d'un mur perimetral entre la via pública i unes propietats privades, relaciona les principals actuacions dutes a terme i la informació facilitada a la persona reclamant.
Es proposa que el sentit de la resolució sigui la desestimació parcial de la part de la informació que ja havia estat facilitada i que finalitzi per pèrdua sobrevinguda respecte la informació pública addicional, que ha estat facilitada en el marc del procediment de reclamació i que concreta els aspectes que mancaven, i també que es facin constar les darreres al·legacions de la persona reclamant rebudes als antecedents de la resolució.
La ponent introduirà les esmenes correponents al text de la resolució definitiva.
Proposta de resolució de finalització de la Reclamació 666/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 666/2019 per pèrdua d'objecte, formulada contra l'Ajuntament de Cornellà de Terri, en el marc de la qual es reclama informació en relació amb la data i durada de la concessió del servei d'abastament d'aigua, exposa que la informació reclamada ha estat facilitada per l'Ajuntament durant la tramitació del procediment, de manera que correspon finalitzar per pèrdua sobrevinguda del seu objecte.